KIRJALLINEN KYSYMYS E-2631/99 esittäjä(t): Bart Staes (Verts/ALE) komissiolle. Suojatun alkuperänimityksen myöntäminen Emilia-Romagnan alueelle tyypilliselle spongata-nimiselle uunissa kypsennettävälle leivonnaiselle, jota valmistetaan Reggio Emilian ja Parman maakunnissa..



Virallinen lehti nro 280 E , 03/10/2000 s. 0089 - 0090



KIRJALLINEN KYSYMYS E-2631/99 esittäjä(t): Bart Staes (Verts/ALE) komissiolle (12. tammikuuta 2000) Aihe: Suojatun alkuperänimityksen myöntäminen Emilia-Romagnan alueelle tyypilliselle spongata-nimiselle uunissa kypsennettävälle leivonnaiselle, jota valmistetaan Reggio Emilian ja Parman maakunnissa. Tiedetään, että hunajasta, pähkinöistä, jauhoista ja rusinoista uunissa valmistettua spongata- nimistä perinteistä leivonnaista on valmistettu niistä ajoista asti, kun roomalaiset asettuivat nykyisten Reggio Emilian ja Parman maakuntien paikkeille. Keskiajalla leivonnaisen valmistuksessa alettiin käyttää myös mausteita. Leivonnaisen levinneisyydestä on todisteena vuodelta 1557 kirje, jossa ilmoitettiin, että vakavan nälänhädän vuoksi leivonnaista ei saanut tuona vuonna valmistaa Reggio Emilian maakunnassa. Tällä vuosisadalla useita Emilia-Romagnan alueelle tyypillisiä spongata-leivonnaisten valmistajia on palkittu kansallisissa ja kansainvälisissä kilpailuissa tuotteen erityislaatuisuuden ja erinomaisen maun vuoksi. Nykyään tätä Emilia-Romagnan alueelle tyypillistä leivonnaista arvostetaan, myydään ja syödään tämän alueen lisäksi myös muualla Italiassa ja viimeisten vuosien aikana myös ulkomailla. Leivonnaista valmistetaan vielä nykyäänkin vain Reggio Emilianan ja Parman maakunnissa pienissä kaiken käsityönä tekevissä perheyrityksissä, joissa tuote leivotaan vanhojen perinteisten reseptien mukaan. Eikö komission mielestä Reggion ja Parman maakunnissa valmistettavalle Emilia-Romagnan alueen perinteiselle spongata-leivonnaiselle pitäisi myöntää oikeus käyttää merkintää suojatusta alkuperänimityksestä, jotta tätä vuosisatojen ajan perinteisen reseptin mukaan valmistettua alueelle tyypillistä leivonnaista voitaisiin suojella? Franz Fischlerin komission puolesta antama vastaus (31. tammikuuta 2000) Komissio ei voi antaa yksityiskohtaista lausuntoa arvoisan parlamentin jäsenen mainitsemasta tuotteesta, koska sillä ei ole käytettävissään tarkempia tietoja, joita edellytetään erityisesti maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92 (1) 4 artiklassa tarkoitetussa eritelmässä. Lisäksi tällaisesta aloitteesta kiinnostuneiden on esitettävä maatalousministeriölle edellä mainitussa asetuksessa tarkoitettua mahdollista alkuperänimitystä tai maantieteellistä merkintää koskeva rekisteröintihakemus. Jos ministeriö katsoo, että hakemus on perusteltu ja sisältää vaaditut tiedot, se toimittaa täydellisen asiakirjan komissiolle tuotteen rekisteröimiseksi yhteisössä. Tässä yhteydessä kysyjälle muistutetaan, että arvioitaessa tiettyjä tuotteita, jotka erottuvat selvästi muista samanlaisista tuotteista joidenkin erityisominaisuuksiensa vuoksi, sovelletaan maataloustuotteiden ja elintarvikkeiden erityisluonnetta koskevista todistuksista annettua asetusta (ETY) N:o 2082/92. Siinä viitataan erityiseen perinteiseen tuotantotapaan. Komissio tulee tarkastelemaan asiaankuuluvalla perusteellisuudella alkuperänimityksen tai erityisluonnetta koskevan todistuksen saamiseksi jäsenvaltion viranomaisen kyseisen tuotteen osalta esittämää mahdollista rekisteröintihakemusta. (1) EYVL L 208, 24.7.1992.